Feriebilen kan bli en dødsfelle
Den over halvannet tonn tunge BMW stasjonsvognen bråstopper på 0,1 sekund fra 50 km/t. I samme sekund kommer feriebagasjen fremover med dødelig kraft. Fører- og passasjerstol blir fullstendig deformert. Belastningene på kollisjonsdukkene viser at krasjen gir store skader i rygg og ryggmarg. Både fører og passasjer blir truffet av løse gjenstander som påfører dem ytterligere skader. Det er Europas største bileierklubb, ADAC (Allgemeiner Deutscher Automobil-Club), som i samarbeid med Norges Automobil-Forbund (NAF) har kollisjonstestet to feriepakkede biler. Den ene med usikret last og feil sikring av fører og passasjer. I den andre testen er alt og alle forskriftsmessig sikret. De to testenes forløp er ekstremt forskjellig. - Gi deg selv noen minutter ekstra når du pakker bilen klar for ferieturen. Det kan være forskjellen på liv og død, sier Andreas Handeland, forbrukerrådgiver i NAF.I testbilen med usikret last er føreren uten sikkerhetsbelte. Skadene fra sammenstøtet med frontruta betegnes som livstruende. Selv om de fleste sitter med sikkerhetsbelte, er det nok mange som har opplevd at feriebagasjen bygger opp mot taket. I siste liten kan det også være at det blir lagt et leserbrett eller en brusflaske på hattehyllen. I den feilpakkede feriebilen kommer slike gjenstander susende - fra bagasjerom og hattehylle. NAFs råd er å plassere tunge gjenstander lavt og langt fram i bilen, og bruk festestropper på større gjenstander i bagasjerommet.I testbilen der last og passasjerer er sikret riktig, forløper bråstoppen fra 50 km/t relativt udramatisk, men ekstremt forskjellig fra feillastings-krasjen. Lasten i bagasjerommet er sikret med stropper, og fluktstolene i baksetet er festet med sikkerhetsbeltene der. Fører og passasjer blir slengt framover og tatt i mot av hver sin airbag. Den sikrede lasten beveger seg framover, men ingen gjenstander når fram til forsetene. Etter under 0,4 sekunder er all last tilbake i sin opprinnelige posisjon.Trafikkmedisinekspert, professor dr.med. Inggard Lereim, sier han grøsser når han ser noen sitte med bena på dashbordet eller folk som legger seg ned i setet. - Faren er at du kan få airbagen et sted der du ikke skal ha den. Har du bena på dashbordet kan airbagen smelle på undersiden av lårene og du vil klemmes i hop som en saks. Får du airbagen rett på, vil knær og ankel kunne få en voldsom kompresjon. En annen fare er også at man glir under beltet og pådrar seg skader i buk og korsrygg. Det siste gjelder også når man mer ligger enn sitter i setet, sier han. Det aller viktigste er å pakke det tyngste nederst. - Jeg har sett dødsulykker der folk har fått gjenstander på en kilo i hodet, sier Lereim. Ulykkesgransker Trond Boye-Hansen ved Oslo Universitetssykehus, Ullevål, har sett eksempler på at airbaglokket har slått brudd i både ankel og lårbein når passasjeren foran har sittet med bena på dashbordet under en ulykke. - I tillegg til å sitte riktig, er det viktig å sjekke at alle som sitter i bilbelter har riktig belteføring godt inn på skulder og hofter. Beltene skal strammes til og ikke henge slakt rundt barna, sier Trond Boye-Hansen. Husk også at hunden skal sitte i bur inntil bakseteryggen eller i sele med hundesele, minner han om.- Vi har sett tilfeller hvor bagasjen rett og slett har knekt seteryggen i baksetet. Det kan derfor ikke understrekes nok at lasten må sikres skikkelig, og at tunge gjenstander må plasseres fremover og så lavt som mulig i bilen, sier Jens Gravdal, fagsjef for bilskader utland i forsikringsselskapet If. Selskapet opplever kuttskader som følge av løse gjenstander.
I sammenstøtet får passasjeren som har sittet ferieavslappet med bena på dashbordet livstruende skader når hodet treffer knærne.